Христо Смирненски
Нашата война

chitanka.info

На зор си, пак не искаш мир —

ревеш и хвалиш се безспир!…

Ще разбереш ти най-подир,

че победителя съм аз…

но тежко, тежко ти тогаз!…

Напразно твоя братовчед

поднесе ноти нам безчет,

събра свидетели цял свет,

дано се ние пак сдобрим,

но всичко вятър, всичко дим.

Условия ти по-добри

не ще намериш, разбери,

та цял свят с теб да е дори!…

На всичко съм готов докрай

и щеш-не щеш, ще паднеш, знай!

Не ще ти бъда нивга раб,

макар че съм към „нежний“ слаб,

макар че като след касап

мъжете подир теб стърчат,

ще паднеш ти и този път.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.